**O B R A Z L O Ž E NJ E**

**Prijedloga Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga**

1. **PRAVNI TEMELJ**

Pravni temelj za donošenje Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga je članak 48. Zakona o predškolskom odgoju i obrazovanju (Narodne novine 10/97, 107/07, 94/13, 98/19 i 57/22). Stavkom 4. navedenog članka propisano je da dječji vrtić, koji je osnovala jedinica lokalne uprave i samouprave, naplaćuje svoje usluge od roditelja-korisnika usluga, sukladno mjerilima koja utvrđuje predstavničko tijelo te jedinice. Stavkom 5. navedenog članka propisano je da se sredstva iz stavka 4. uplaćuju u proračun jedinice lokalne uprave i samouprave, koja je osnovala dječji vrtić ili na žiro račun dječjeg vrtića, ako tako odluči predstavničko tijelo jedinice lokalne samouprave.

Člankom 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Trenutačno je na snazi Odluka o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12).

Važeća Odluka je u proteklom periodu više puta mijenjana odnosno dopunjavana, a stupanjem na snagu novih te izmijenjenih i dopunjenih zakona i propisa, istu je neophodno uskladiti i sadržajno urediti. Najznačajnija izmjena i potreba usklađivanja sadržaja ovog akta odnosi se na donesene izmjene i dopune propisa o porezu na dohodak; predškolskom odgoju i obrazovanju; socijalnoj skrbi; udomiteljstvu; strancima; Registru osoba s invaliditetom i dr. Vodeći se metodološko-nomotehničkim pravilima izrade propisa, preglednošću sadržaja odluke i lakšeg stjecanja uvida u isti od strane javnosti, novom Odlukom o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga postigla bi se svrha odvajanja pravne naravi njezinog sadržaja teksta od pravne naravi sadržaja teksta Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb.

Pojedine odredbe su dorađene, preciznije definirane i novo napisane iz razloga što su se kroz dosadašnju primjenu važeće Odluke ukazale određene manjkavosti i nejasnoće koje je bilo potrebno otkloniti. U skladu s naprijed navedenim, nacrtom prijedloga nove odluke namjerava se postići veća transparentnost te uskladiti i unaprijediti postojeći sustav mjerila za naplatu usluga dječjih vrtića kojima je osnivač Grad Zagreb od roditelja/skrbnika-korisnika usluga, prije svega proširenjem postojećeg sustava olakšica za roditelje/skrbnike i jačanja socijalne osjetljivosti za djecu rane i predškolske dobi iz skupina socioekonomski nepovoljnog položaja.

Za istaknuti je da u Prijedlogu nove odluke nema suštinskih promjena u dijelu u kojem se određuju cenzusne grupe prema kojima se utvrđuje mjesečni iznos sudjelovanja roditelja/skrbnika u cijeni redovitog programa, a samim time nema promjena u visini mjesečnog iznosa sudjelovanja roditelja/skrbnika u cijeni redovitog programa (tj. iznos sudjelovanja roditelja/skrbnika po cenzusnim grupama je isti kao i do sada).

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga provodi se internetsko savjetovanje u trajanju od 3. ožujka­­­­­­­­­­­ do 3­­­­­­­­­­­. travnja 2023.

Sukladno navedenom predlaže se donošenje Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga, kao u prilogu.

1. **SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2023.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** određuje se predmet odnosno odlukom se uređuju mjerila za naplatu usluga dječjih vrtića, kojima je osnivač Grad Zagreb od roditelja/skrbnika - korisnika usluga.

**Člankom 2.** određuje se sudjelovanje roditelja/skrbnika djece s prebivalištem na području Grada Zagreba te roditelja/skrbnika djece s odobrenom međunarodnom ili privremenom zaštitom i prijavljenim prebivalištem odnosno boravištem na području Grada Zagreba u cijeni redovitog programa što ih njihova djeca ostvaruju u gradskim dječjim vrtićima ovisno o vrsti i trajanju programa te o visini prosječnog mjesečnog dohotka po članu zajedničkog kućanstva ostvarenog u prethodnoj kalendarskoj godini (cenzusnoj grupi), što čini prosječni mjesečni dohodak po članu zajedničkog kućanstva ostvaren u prethodnoj kalendarskoj godini i zajedničko kućanstvo.

**Člankom 3.** propisuje se da se u gradske dječje vrtiće mogu upisati djeca koja zajedno s roditeljima/skrbnicima imaju prebivalište na području druge jedinice lokalne samouprave i djeca strani državljani koja zajedno s roditeljima/skrbnicima imaju boravište na području Grada Zagreba ili na području druge jedinice lokalne samouprave, uz uvjet da roditelji/skrbnici te djece plaćaju punu utvrđenu cijenu redovitog programa (uz mogućnost da dio ili puni iznos utvrđene cijene redovitog programa snose jedinice lokalne samouprave u kojima roditelji/skrbnici imaju prebivalište/boravište u Republici Hrvatskoj, odnosno odgovarajuće jedinice drugih država).

**Člankom 4.** propisuje se način utvrđivanja cijene za redoviti program u petodnevnome radnom tjednu - cjelodnevni i poludnevni program - i uvjeti primjene utvrđene cijene; određuju se četiri cenzusne grupe prema kojima se utvrđuje mjesečni iznos sudjelovanja roditelja/skrbnika u cijeni redovitog programa; utvrđuje se osnova za umanjenje zbroja oporezivih neto dohodaka i drugih neoporezivih primitaka prema propisima o porezu na dohodak svih članova zajedničkog kućanstva ostvarenih u prethodnoj kalendarskoj godini, za iznos plaćen za rate ili anuitete stambenog kredita (do najviše 12 rata ili anuiteta) po ugovoru za nekretninu kojom se rješava stambeno pitanje obitelji te za iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina); utvrđuju olakšice za roditelje/skrbnike u plaćanju redovitog programa za dijete te da se roditelj/skrbnik može koristiti samo jednom olakšicom koja je za njega najpovoljnija.

**Člankom 5.** propisuje se da iznos sudjelovanja roditelja/skrbnika i pravo na olakšice u plaćanju redovitog programa utvrđuju gradski dječji vrtići na temelju dokumentacije koju im dostavljaju roditelji/skrbnici prilikom upisa djeteta u dječji vrtić, početkom svake kalendarske godine, ili u roku od 15 dana od nastanka promjene koja utječe na ostvarivanje prava na olakšice te mogućnost da Gradski ured za obrazovanje, sport i mlade utvrdi pravo na oslobađanje, odnosno smanjivanje obveze sudjelovanja roditelja/skrbnika u cijeni redovitog programa za posebne slučajeve izvan utvrđenog sustava olakšica, u suradnji s nadležnim područnim uredima Hrvatskoga zavoda za socijalni rad na području Grada Zagreba.

**Člankom 6.** propisuje se da je mjesečni iznos uplate roditelja/skrbnika za ostvarivanje redovitoga petodnevnog programa fiksan i da ne ovisi o broju dana boravka djeteta u gradskom dječjem vrtiću, a iznimno za mjesec u kojem je dijete boravilo u gradskom dječjem vrtiću do najviše 5 dana, a izostanak je opravdan liječničkom potvrdom, kao i tijekom ljetnih mjeseci (lipanj, srpanj, kolovoz) zbog korištenja godišnjih odmora roditelja/skrbnika, roditelj/skrbnik plaća 40% utvrđenog iznosa sudjelovanja u cijeni programa.

**Člankom 7.** propisuju se dokazi koje roditelji/skrbnici dostavljaju gradskom dječjem vrtiću koji temeljem istih utvrđuje mjesečni iznos sudjelovanja roditelja/skrbnika u cijeni redovitog programa.

**Člankom 8.** propisuje se da je program predškole obvezni program odgojno-obrazovnoga rada s djecom koja nisu polaznici redovitog, posebnog ili alternativnog programa predškolskog odgoja i obrazovanja dječjeg vrtića u godini prije polaska u osnovnu školu te da je besplatan za roditelje/skrbnike čija su djeca uključena u taj program, a cijena za program predškole utvrđuje se godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba, na temelju troškova programa sukladno odredbama članka 42. Državnoga pedagoškog standarda predškolskog odgoja i naobrazbe.

**Člankom 9.** propisuje se utvrđivanje cijene programa za djecu s teškoćama u razvoju prema trajanju i specifičnim uvjetima provedbe programa; sudjelovanje roditelja/skrbnika djece u cijeni programa za djecu s teškoćama u razvoju, djelomično integriranu u odgojno-obrazovne skupine u redovitom cjelodnevnom programu i u verificirani program specijalizirane ustanove, odnosno koja borave skraćeno, do tri sata dnevno u redovitom cjelodnevnom programu gradskih dječjih vrtića, prema kriterijima sukladno člancima 3. i 4. ove odluke, kao i da su roditelji/skrbnici djece iz članka 2. stavaka 1. i 2. ove odluke oslobođeni sudjelovanja u cijeni posebnih verificiranih programa za djecu s teškoćama u razvoju (odgojno-obrazovne skupine s posebnim programom).

**Člankom 10.** propisuje se da se godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba utvrđuje najviši iznos dodatne uplate roditelja/skrbnika za verificirane programe (posebne i alternativne cjelodnevne, poludnevne i kraće programe, odgojno-zdravstvene programe, kraće programe prema programu javnih potreba te višednevni program „Djeca u prirodi“) te da visinu dodatne uplate roditelja/skrbnika i eventualne olakšice utvrđuju upravna vijeća gradskih dječjih vrtića, uz suglasnost Gradskog ureda, sukladno trajanju i specifičnim uvjetima ostvarivanja navedenih programa.

**Člankom 11.** propisuje se da gradski dječji vrtići obračunavaju iznos sudjelovanja roditelja/skrbnika u utvrđenoj cijeni programa u koje je dijete uključeno na temelju mjesečnih evidencija prisutnosti djece u gradskom dječjem vrtiću te da na temelju obračuna dostavljaju uplatnicu roditelju/skrbniku djeteta, najkasnije do 10. dana u tekućem mjesecu za prethodni mjesec. Roditelj/skrbnik dužan je iznos sudjelovanja u cijeni programa na temelju uplatnice iz stavka 2. ovoga članka platiti najkasnije do 25. dana u tekućem mjesecu. Utvrđeni iznos sudjelovanja roditelja/skrbnika u cijeni redovitog programa, koji njihovo dijete ostvaruje u gradskom dječjem vrtiću, roditelj/skrbnik dužan je uplatiti u proračun Grada Zagreba, a iznos dodatne uplate za posebne, alternativne i druge programe roditelj/skrbnik uplaćuje na račun gradskog dječjeg vrtića. Cijena, način i uvjeti korištenja verificiranog višednevnog programa „Djeca u prirodi“, kao i iznos sudjelovanja roditelja/skrbnika u cijeni programa utvrđuju se godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba.

**Člankom 12.** propisuje se da stupanjem na snagu ove odluke prestaje važiti Odluka o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12).

**Člankom 13.** propisuje se dan stupanja na snagu odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21-ispr.), kojim je propisano da odluke i drugi opći akti stupaju na snagu najranije osmoga dana od dana objave.